หวั่นหนี้เสียสินเชื่อบุคคลหด
เคทีซี-ซีไอเอ็มบี ชี้แบงก์ระวังเอ็นพีแอล ฉุดสินเชื่อบุคคลโตต่ำ นันแบงก์สบช่องเบี้ยให้กู้
15 ก.ค. 2558

เคทีซี-ซีไอเอ็มบี ชี้แบงก์ระวังเอ็นพีแอล ฉุดสินเชื่อบุคคลโตต่ำ นันแบงก์สบช่องเบี้ยให้กู้
น.ส.สุดาพร จันทร์วัฒนากุล รองประธานเจ้าหน้าที่บริหาร สายงานธุรกิจสินเชื่อบุคคล บริษัท บัตรกรุงไทย (เคทีซี) เปิดเผยว่า ช่วง 5 เดือนแรกของปีนี้ สินเชื่อบุคคลเติบโต 4.1% ยอดคงค้างรวม 3.15 แสนล้านบาท แบ่งเป็นสินเชื่อบุคคลของธนาคารพาณิชย์ 1.6 แสนล้านบาท เติบโต 2.5% นันแบงก์ 1.54 แสนล้านบาท เติบโต 6.2% ขณะที่ เคทีซีเติบโต 6.1% มียอดคงค้าง 1.66 หมื่นล้านบาท 
“น่าสังเกตว่าตั้งแต่ต้นปีธนาคารพาณิชย์เข้มงวดสินเชื่อบุคคลอย่างมากทำให้โตน้อย มีการขยับเกณฑ์การให้สินเชื่อ เช่น จากเดิมเงินเดือน 1.5 หมื่นบาท เป็น 2 หมื่นบาท เพื่อคุมเอ็นพีแอลที่สูงกว่าค่าเฉลี่ย สินเชื่อบุคคลจึงไปเติบโตที่กลุ่มสถาบันการเงินที่ไม่ใช่ธนาคาร (นันแบงก์) มากกว่า” น.ส.สุดาพร กล่าว
ทั้งนี้ ปีนี้สินเชื่อบุคคลทั้งระบบคงเติบโตเป็นเลขหลักเดียว ชะลอลงจากปกติเติบโตเป็นเลข 2 หลัก จากปัญหาเศรษฐกิจ หนี้ครัวเรือน และล่าสุดภัยแล้งกดดันความสามารถในการชำระหนี้ รวมทั่้งความเสี่ยงจากหนี้ที่ไม่ก่อให้เกิดรายได้ (เอ็นพีแอล) ทำให้ธนาคารพาณิชย์เข้มงวดการอนุมัติสินเชื่อบุคคล เพราะ 5 เดือนแรก เอ็นพีแอลอยู่ที่ 5% ของสินเชื่อรวม ส่วนนันแบงก์ 4.8% ทำให้เอ็นพีแอลรวมอยู่ที่ 4.9%
นายอดิศร เสริมชัยวงศ์ รองกรรมการผู้จัดการใหญ่ สายธุรกิจรายย่อย ธนาคารซีไอเอ็มบี ไทย กล่าวว่า ธนาคารตั้งเป้าสินเชื่อบุคคลปล่อยใหม่ที่ 1 หมื่นล้านบาท แต่จากสภาพเศรษฐกิจ คาดว่าจะปล่อยได้เพียง 6,000-7,000 ล้านบาท ขณะที่เอ็นพีแอลขยับขึ้นเล็กน้อยอยู่ที่ 4.5% จากปัจจุบัน 4%
ทั้งนี้ เอ็นพีแอลปรับขึ้นจากลูกค้าเดิมที่ติดขัด ส่วนลูกค้าใหม่จะมีคุณภาพดี เพราะธนาคารหันมารุกกลุ่มที่มีรายได้ไม่ต่ำกว่า 2 หมื่นบาท เสนออัตราดอกเบี้ย 18% แต่มีข้อแม้ว่าต้องผ่อนให้หมดภายใน 3 ปี ส่วนอัตราอนุมัติยังอยู่ที่ระดับ 30-40% ส่วนหนึ่งมาจากยอดสมัครลดลง เพราะลูกค้าประเมินความสามารถการกู้ของตัวเองไว้แล้ว ทำให้แต่ละเดือนมียอดสมัครลดลงจาก 1 หมื่นราย เหลือ 6,000-8,000 ราย